बढ़े हुए मनोबल के साथ उतरेगी भारतीय टीम  
भारतीय टीम और वेस्टइंडीज के बीच तीन टेस्ट मैचों की श्रृंखला का दूसरा टेस्ट मैच केनसिंग्टन ओवल मैदान पर मंगलवार से खेला जाएगा।
भारतीय क्रिकेट टीम और वेस्टइंडीज के बीच तीन टेस्ट मैचों की श्रृंखला का दूसरा टेस्ट मैच केनसिंग्टन ओवल मैदान पर मंगलवार से खेला जाएगा। पहला टेस्ट मैच जीतने के बाद भारतीय टीम के हौंसले बुलंद हैं और वह इस मुकाबले में बढ़े हुए मनोबल के साथ उतरेगी। भारत इस श्रृंखला में 1-0 से आगे है।  किंग्सटन में खेले गए पहले टेस्ट मैच में भारत ने मेजबान टीम को चार दिन के भीतर ही 63 रनों से हरा दिया था। भारत की ओर से इस मुकाबले में अनुभवी बल्लेबाज राहुल द्रविड़, सुरेश रैना, हरभजन सिंह, प्रवीण कुमार, इशांत शर्मा और अमित मिश्रा ने बेहतरीन प्रदर्शन किए थे।   केनसिंग्टन ओवल मैदान पर भारतीय टीम अब तक आठ मुकाबले खेल चुकी है जिनमें सात में उसे हार मिली है वहीं एक मुकाबला ड्रॉ रहा है। भारत को इस मैदान पर अब तक एक भी जीत नसीब नहीं हुई है। ऐसे में भारतीय टीम इस मैदान पर हार के मिथक को तोड़ना चाहेगी।  दूसरे टेस्ट मैच में कप्तान महेंद्र सिंह धोनी को द्रविड़ से काफी उम्मीदें होंगी। पहले टेस्ट मैच में 'मैन ऑफ द मैच' रहे द्रविड़ ने पहली पारी में 40 रन बनाए थे जबकि दूसरी पारी में उन्होंने 112 रनों की शानदार पारी खेली थी। पहले टेस्ट मैच की पहली पारी में रैना ने 80 रनों की पारी खेली थी। किंग्सटन टेस्ट मैच में भारतीय सलामी जोड़ी कुछ खास नहीं कर पाई थी। मध्यक्रम के अनुभवी बल्लेबाज वीवीएस लक्ष्मण ने भी पहले टेस्ट मैच में निराश किया था।  मुरली विजय, अभिनव मुकुंद और विराट कोहली को इस टेस्ट मैच में बड़ी पारी खेलनी होगी। भारतीय टीम में तेज गेंदबाजी का आक्रमण मध्यम गति के गेंदबाज प्रवीण कुमार और ईशांत शर्मा के कंधों पर होगा। प्रवीण ने किंग्सटन में अपने पदार्पण टेस्ट मैच में छह विकेट झटके थे जबकि दूसरे छोर से इशांत ने उनका बखूबी साथ निभाया था।  हरभजन हालांकि गेंदबाजी में कुछ खास नहीं कर पा रहे हैं लेकिन बल्लेबाजी में वह बेहतरीन प्रदर्शन कर रहे हैं। दूसरी ओर, वेस्टइंडीज के लिए यदि इस श्रृंखला में बने रहना है तो उसे इस मुकाबले को हर हाल में जीतना होगा। एकदिवसीय श्रृंखला गंवा चुकी वेस्टइंडीज पहला टेस्ट मैच भी हार चुकी है।  वेस्टइंडीज की सबसे बड़ी समस्या उसकी बल्लेबाजी रही है। पहले टेस्ट मैच में वेस्टइंडीज के बल्लेबाज दोनों पारियों में 70 ओवर भी नहीं खेल पाए थे। दूसरे टेस्ट मैच के लिए वेस्टइंडीज ने उप कप्तान ब्रैंडन नैश को टीम से बाहर कर दिया है जबकि उनकी जगह किर्क एडवडर्स को शामिल किया है।